Μπόσκο Μπάλαμπαν

Ο Μπόσκο Μπάλαμπαν (κροατ.: Boško Balaban ) (γεν. 1978), είναι διεθνής επιθετικός ποδοσφαιριστής από την Κροατία. Από τον Ιούνιο 2009 αγωνίζεται στον Πανιώνιο. Είναι ικανός σκόρερ, έχει ύψος 1,83 και φέρει το παρατσούκλι «Σούπερ Μπόσκο».

 Ο Μπόσκο Μπάλαμπαν γεννήθηκε στις 15 Οκτωβρίου 1978 στη Ριέκα. Ξεκίνησε το ποδόσφαιρο στην ομώνυμη ομάδα Φ.Κ. Ριέκα, με την οποία αγωνίστηκε πέντε χρόνια, από το 1995 έως το 2000, πετυχαίνοντας 21 γκολ σε 97 ματς. Τη σεζόν 1999-2000 ήταν ο καλύτερος σκόρερ του συλλόγου με 15 γκολ, με αποτέλεσμα να κληθεί στην Εθνική Ελπίδων της Κροατίας και να πάρει μεταγραφή στην Ντιναμό Ζάγκρεμπ. Τον Αύγουστο του 2000 κλήθηκε για πρώτη φορά και στην Εθνική ανδρών. Με την ομάδα του Ζάγκρεμπ αγωνίστηκε τη σεζόν 2000-01 και πέτυχε στο πρωτάθλημα 14 γκολ σε 25 ματς. Την επόμενη σεζόν έπαιξε μόλις δύο ματς με την Ντιναμό, όταν ενδιαφέρθηκε γι’ αυτόν η Άστον Βίλα, η οποία πλήρωσε 5.800.000 λίρες για να τον αποκτήσει, προσφέροντάς του αποδοχές 20.000 λιρών την εβδομάδα. Όμως, δεν κατάφερε να καθιερωθεί στην Πρέμιερ Λιγκ. Με τους «χωριάτες» αγωνίστηκε μόλις σε εννιά παιχνίδια, τα περισσότερα ως αναπληρωματικός. Έτσι τη σεζόν 2002-03 η Βίλα τον επέστρεψε στην Ντιναμό ως δανεικό. Στο κροατικό πρωτάθλημα ξαναβρήκε τη φόρμα του πετυχαίνοντας 15 γκολ σε 24 ματς. Τον Δεκέμβριο του 2003 η Άστον Βίλα τον απελευθέρωσε και υπέγραψε στη βελγική Κλαμπ Μπρυζ. Στην ομάδα του Μπριζ καθιερώθηκε και αγωνίστηκε ως βασικός επί τρία χρόνια. Σε 83 εμφανίσεις πέτυχε 47 γκολ στο πρωτάθλημα Βελγίου, ενώ καθιερώθηκε και στην Εθνική ομάδα. Με τα γκολ που πέτυχε έγινε ο αγαπημένος παίκτης της εξέδρας και οι οπαδοί της Μπριζ του έδωσαν το παρατσούκλι «Σούπερ Μπόσκο». Το 2007 επέστρεψε στην Ντιναμό, όπου αγωνίστηκε με επιτυχία τις δύο επόμενες σεζόν (31 ματς – 19 γκολ). Τον Ιούνιο του 2009 πήρε μεταγραφή στον Πανιώνιο, όπου προπονητής είναι ο Βέλγος Εμίλιο Φερέρα, με τον οποίο είχε συνεργαστεί τη σεζόν 2006-07 στην Μπριζ. Στον σύλλογο της Νέας Σμύρνης αγωνίστηκε δύο πλήρεις σεζόν πετυχαίνοντας 12 γκολ σε 50 ματς. Το 2011-12 ο προπονητής δεν τον υπολόγιζε στα πλάνα του έτσι τον Ιανουάριο του 2012 μετανάστευσε στη Μαλαισία στη Σελάνγκορ. Ως το 2000 ο Μπάλαμπαν αγωνίστηκε στην εθνική ελπίδων της Κροατίας, για πάνω από ένα χρόνο. Στις 16 Αυγούστου 2000, σε φιλικό αγώνα κατά της Σλοβακίας, έκανε επιτυχημένο ντεμπούτο στην Εθνική ανδρών σκοράροντας το μοναδικό γκολ της ομάδας του (σκορ: 1-1). Ήταν βασικό στέλεχος της εθνικής ομάδας στα προκριματικά του παγκοσμίου κυπέλλου 2002 πετυχαίνοντας πέντε γκολ σε οκτώ αγώνες αλλά στην τελική φάση δεν αγωνίστηκε σε κανένα από τα τρία ματς. Στη συνέχεια έχασε τη θέση του στην εθνική ομάδα και αγωνίστηκε ξανά μόλις τον Οκτώβριο του 2004 σε αγώνα κατά της Βουλγαρίας. Συνέβαλε στην πρόκριση της Κροατίας στην τελική φάση του παγκοσμίου κυπέλλου 2006, όπου ήταν στην αποστολή αλλά και πάλι δεν αγωνίστηκε σε κανένα από τα τρία ματς. Αν και τον Σεπτέμβριο του 2006 τιμωρήθηκε από τον προπονητή της εθνικής Σλάβεν Μπίλιτς για νυχτοπερπατήματα, συνέχισε να καλείται σποραδικά στην εθνική. Μάλιστα στις 7 Οκτωβρίου 2007 κατά της Ανδόρας πέτυχε γκολ μόλις 20 δευτερόλεπτα από την είσοδό του στον αγώνα ως αλλαγή, στο 60΄. Το γκολ αυτό είναι το πιο γρήγορο γκολ που έχει επιτύχει παίκτης της εθνικής Κροατίας. Πρωτάθλημα ποδοσφαίρου Κροατίας: 2003, 2008, 2009 Κύπελλο Κροατίας: 2001, 2008, 2009 Νταμπλ Κροατίας: 2008, 2009 Πρωτάθλημα ποδοσφαίρου Βελγίου: 2005 Κύπελλο Βελγίου: 2007 Σούπερ Καπ Βελγίου: 2005 Στατιστικά σεζόν 2009-10 Στατιστικά σεζόν 2010-11 Αρχειοθετήθηκε 2011-05-14 στο Wayback Machine..